
Rodovo citlivý jazyk

Všade tam, kde sa v texte používa pojem „prijímateľ“, „záujemca“, „klient“, „zamestnanec“, „pracovník“, „opatrovateľ“, „supervízor“ a iné. v jednotnom aj množnom čísle a vo všetkých pádoch, myslia sa osoby mužského aj ženského pohlavia.

Článok I

Úvodné ustanovenia a účel smernice
1. Táto organizačná smernica upravuje:

· pravidlá organizácie a života zariadenia sociálnych služieb Humanus, n. o., Nábrežie A. Hlinku 51/31, 920 01 Hlohovec (ďalej len „zariadenie“), 
· práva a povinnosti prijímateľov sociálnych služieb, 

· práva, povinnosti a postupy zamestnancov, 
· práva a povinnosti ďalších osôb vstupujúcich do priestorov zariadenia,

· a zásady zabezpečenia kvalitného poskytovania sociálnej služby. 

2. Smernica vytvára rámec pre spolunažívanie a zároveň ako podporný materiál pri zabezpečovaní bezpečného prostredia, ochrany práv prijímateľov a jednotného postupu zamestnancov. 
3. Tento domáci poriadok upravuje pravidlá poskytovania sociálnych služieb a spoločného života tak ako v zariadení pre seniorov tak i v špecializovanom zariadení poskytovateľa Humanus, n. o.. Ustanovenia sa týkajú oboch druhov sociálnych služieb, pokiaľ nie je v jednotlivých článkoch uvedené inak.
4. Ustanovenia tejto smernice sú záväzné pre:

· prijímateľov sociálnych služieb, 

· zamestnancov zariadenia, 

· dobrovoľníkov,

· študentov na odbornej praxi, 

· rodinných príslušníkov a návštevy počas pobytu v zariadení.
5. Prijímatelia sociálnych služieb zariadenia sú s domácim poriadkom oboznámení pri nástupe do zariadenia.
6. Domáci poriadok je verejne prístupný:

· na nástenke pri recepcii, 

· na sociálnom úseku zariadenia, 

· na webovej stránke.

7. V spoločných priestoroch zariadenia na jednotlivých  poschodiach je prijímateľom voľne prístupný dokument „Domáci poriadok pre prijímateľov“, ktorý je vypracovaný v zjednodušenej a zrozumiteľnej forme s prihliadnutím na ich individuálne schopnosti a potreby. 
Článok II

Poskytovanie sociálnej služby
1. Humanus, n. o., ako neverejný poskytovateľ sociálnych služieb, poskytuje sociálne služby v zmysle zákona č. 488/2008 Z. z. o sociálnych službách a o zmene a doplnení zákona č. 455/1991 o živnostenskom podnikaní (živnostenský zákon) v znení neskorších predpisov (ďalej len „zákon o sociálnych službách“). 
2. Pri poskytovaní sociálnych služieb sa Humanus, n. o. riadi práve vyššie spomenutým zákonom a ostatnými všeobecne záväznými právnymi predpismi. 

3. Humanus, n. o. poskytuje celoročné pobytové sociálne služby v zmysle zákona o sociálnych službách podľa:
· § 35 – zariadenie pre seniorov (ďalej len „ZPS“),

· § 39 – špecializované zariadenie (ďalej len ŠZ“). 

Článok III

Poslanie, vízia, hodnoty a ciele Humanus, n. o. 

1. Poslaním zariadenia Humanus, n. o. je poskytovať bezpečné, kvalitné a odborné sociálne služby seniorom a osobám odkázaným na pomoc inej fyzickej osoby. Rešpektujeme dôstojnosť, individuálne potreby, práva a osobné preferencie každého prijímateľa sociálnej služby. Podporujeme zachovanie čo najvyššej miery samostatnosti, kvality života a sociálneho začlenenia v bezpečnom a podnetnom prostredí.
2. Víziou zariadenia Humanus, n. o. je byť miestom, kde prijímatelia sociálnych služieb nachádzajú bezpečné, dôstojné a podnetné prostredie s individuálnym, odborným a ľudským prístupom. Dlhodobo vytvárame podmienky na zachovanie čo najvyššej miery samostatnosti, aktívneho života a ochrany pred všetkými formami zlého zaobchádzania pri uplatňovaní princípu nulovej tolerancie násilia. Neustále skvalitňujeme poskytované sociálne služby, prostredie zariadenia aj jeho okolie tak, aby podporovali dôstojný život a kvalitné starnutie prijímateľov sociálnej služby.
3. Hodnoty poskytovaných sociálnych služieb v zariadení Humanus, n. o.:
· rešpektovanie ľudskej dôstojnosti, základných ľudských práv a slobôd každého prijímateľa sociálnej služby,

· individuálny prístup založený na rešpektovaní potrieb, želaní, možností a životného príbehu prijímateľa sociálnej služby,

· podpora samostatnosti, zachovania schopností a aktívneho zapájania prijímateľov do rozhodovania o svojom živote,

· odbornosť, profesionalita a etický prístup pri poskytovaní sociálnych služieb,

· bezpečné prostredie založené na vzájomnej úcte, dôvere, spolupráci a nulovej tolerancii všetkých foriem násilia a zlého zaobchádzania,

· neustále zvyšovanie kvality poskytovaných sociálnych služieb v prospech prijímateľov.
4. Zariadenie Humanus, n. o. si stanovuje tieto strategické ciele:

· bezpečné a dôstojné prostredie,

· kvalitné sociálne služby,

· individuálny prístup, 

· spolupráca s rodinou a komunitou,

· kvalita života prijímateľov,

· neustále zlepšovanie,

· rozvoj zamestnancov.

Článok IV
Prijímanie záujemcov do zariadenia

1. Do zariadenia sú prijímaní záujemcovia o sociálne služby na základe rozhodnutia a posudku o odkázanosti /v zmysle zákona č. 488/2008 Z. z. platného do 31.08.2025/ alebo na základe integrovaného posudku vydaného mieste príslušným ÚPSVaR po 01,09.2025.
2. Zariadenie môže prijať záujemcu tiež bezodkladne, ale iba ak sú splnené podmienky ohrozenia alebo nevyhnutnej potreby, a poskytovateľ/ zariadenie má voľné miesto.

3. Zariadenie tiež môže prijať fyzickú osobu a poskytovať jej konkrétnu sociálnu službu, ktorá si platí úhradu vo výške ekonomicky oprávnených výdavkov, t. j. ako samoplatca, ak má zariadenie voľné miesto. 

4. Zariadenie sociálnych služieb poskytuje danú sociálnu službu na základe Zmluvy o poskytovaní sociálnej služby uzatvorenej podľa § 74 zákona o sociálnych službách, v súlade s platným cenníkom poskytovateľa.
5. Cenník sociálnych služieb má zariadenie zverejnený na webových stránkach a v kancelárii sociálneho úseku zariadenia.
6. Podpísaním Zmluvy o poskytovaní sociálnej služby oboma zmluvnými stranami sa záujemca stáva prijímateľom sociálnej služby.

7. V prípade zmien skutočností, ktoré sú predmetom zmluvy, možno ich meniť očíslovaným dodatkom k zmluve. 
8. Pri prijatí do zariadenia prijímateľ, opatrovník alebo iné oprávnená osoba poskytne údaje potrebné na zabezpečenie poskytovania sociálnej služby, najmä určí kontaktnú osobu na účely vzájomnej komunikácie. 

Adaptácia prijímateľa
1. Poskytovateľ zabezpečí adaptačný proces každého prijímateľa s cieľom uľahčiť mu začlenenie do nového prostredia, podporiť jeho pocit bezpečia, zachovať jeho dôstojnosť a podporiť nadväzovanie sociálnych vzťahov. 

2. Adaptačný proces spravidla trvá tri mesiace od prijatia prijímateľa do zariadenia. Jeho dĺžka môže byť individuálne upravená podľa potrieb prijímateľa.

3. Pri nástupe do zariadenia je prijímateľ oboznámený so spôsobom poskytovania sociálnej služby, organizáciou života v zariadení, Domácim poriadkom, právami a povinnosťami prijímateľa, ako aj s ďalšími informáciami potrebnými pre jeho bezproblémovú adaptáciu.
4. Počas adaptačného procesu zamestnanci zariadenia prihliadajú na individuálne potreby, zdravotný stav, životné návyky, záujmy, kultúrne a náboženské presvedčenie prijímateľa. 

5. Zamestnanci poskytnú novému prijímateľovi primeranú podporu, zisťujú jeho potreby, odpovedajú na jeho otázky, predstavia mu život v zariadení, spoločné priestory, ponuku aktivít, ostatných prijímateľov. 

6. Adaptačný proces je priebežne sledovaný a hodnotený odbornými zamestnancami zariadenia. Hodnotenie je podkladom pre ďalšie individuálne plánovanie sociálnej služby. O vyhodnotení sa vyhotoví záznam do programu Cygnus. 
Článok V
Rozsah činností v rámci poskytovania sociálnych služieb
1. Zariadenie Humanus, n. o. ako neverejný poskytovateľ sociálnych služieb poskytuje sociálne služby:

· § 35 – zariadenie pre seniorov (ďalej len „ZPS“),
· § 39 – špecializované zariadenie (ďalej len ŠZ“).
2. V rámci poskytovaných sociálnych služieb zariadenie v zmysle § 15 - § 22 zákona o sociálnych službách vykonáva, poskytuje alebo zabezpečuje odborné činnosti, obslužné činnosti a ďalšie činnosti a utvára podmienky na ich vykonávanie v rozsahu ustanovenom týmto zákonom, pre daný druh sociálnej služby, ktorú poskytuje.
3. Okrem toho poskytuje, zabezpečuje alebo sprostredkuje:

· duchovnú činnosť, 

· voľnočasové aktivity,

· terapie – sociálnu rehabilitáciu so zameraním na udržanie sebaobslužných činností, nácvik zručností na podporu samostatnosti a nezávislosti prijímateľov,

· fyzioterapiu, 

· iné doplnkové služby podľa požiadaviek prijímateľov – kadernícke, holičské, kozmetické, pedikérske služby a pod. za osobitnú úhradu. 

4. Denný režim zariadenia je nastavený s prihliadnutím na potreby prijímateľov a zabezpečenie poskytovania sociálnych služieb.
5. Časy stravovania, poskytovania starostlivosti, aktivít a oddychu sú určené vnútornou organizáciou zariadenia.

6. Súčasťou tohto dokumentu je „Orientačný režim dňa“, ktorý predstavuje orientačné časové usporiadanie bežných činností v zariadení.

7. Cieľom je zabezpečiť plynulú organizáciu poskytovania sociálnych služieb, vytvárať prijemné prostredie a bezpečné prostredie pre prijímateľov a podporovať pravidelný denný rytmus.

8. Pri uplatňovaní režimu dňa zariadenie rešpektuje individuálne potreby, zdravotný stav, zvyklosti, želania a životný štýl každého prijímateľa. Čas jednotlivých činností môže byť primerane prispôsobený. 

9. Režim dňa nie je určený na obmedzovanie práv prijímateľov, ale slúži ako orientačný rámec pre organizáciu života v zariadení. 

Tabuľka:

	Čas
	Orientačná činnosť zariadenia

	06:00 – 08:00
	Budenie podľa individuálnych potrieb, ranná hygiena, obliekanie, podávanie liekov

	07:30 – 09:00
	Raňajky

	09:00 – 12:00
	Hygiena/kúpanie prijímateľov, individuálne plánovanie činnosti, aktivizácia, vychádzky, návštevy odborných ambulancií

	12:00 – 13:00
	Obed

	13:00 – 14:00
	Oddych, individuálny program, obedná hygiena

	14:00 – 16:00
	Voľnočasové a aktivizačné činnosti, návštevy, pobyt vonku

	16:00 – 17:00
	Večera

	17:00 – 18:00
	Voľný čas, individuálne spoločenské aktivity, televízia, návštevy a rozhovory s rodinou

	od 18:00 
	Prebratie služby nočnou smenou, večerná hygiena, príprava na nočný odpočinok

	od 22:00
	Nočný kľud

	počas celej noci
	Nočná starostlivosť podľa individuálnych potrieb prijímateľov


Článok VI
Vzájomné práva a povinnosti 
poskytovateľa a prijímateľa sociálnej služby
Vzájomné vzťahy medzi poskytovateľom a prijímateľom sociálnej služby sú založené na partnerstve, vzájomnom rešpekte, dôvere, ochrane ľudskej dôstojnosti, individuálnom prístupe a dodržiavaní práv a povinností ustanovených zákonom, zmluvou o poskytovaní sociálnej služby a týmto Domácim poriadkom.

Poskytovateľ sociálnej služby sa zaväzuje:

1. poskytovať sociálnu službu odborne, bezpečne a v súlade s platnými právnymi predpismi, 

2. rešpektovať ľudskú dôstojnosť, základné práva, slobodu rozhodovania, súkromie prijímateľa,

3. zabezpečovať rovnaké zaobchádzanie bez diskriminácie,

4. poskytovať sociálnu službu podľa individuálnych potrieb, možností a schopností prijímateľa,

5. vytvárať bezpečné, čisté a dôstojné prostredie na bývanie,

6. chrániť osobné údaje a zachovávať mlčanlivosť o skutočnostiach týkajúcich sa prijímateľa,

7. informovať prijímateľa zrozumiteľným spôsobom o jeho právach, povinnostiach a možnostiach poskytovanej sociálnej služby,

8. umožniť prijímateľovi podávať návrhy, podnety, pripomienky a sťažnosti bez obavy z akéhokoľvek znevýhodnenia,

9. podporovať prijímateľa v zachovaní kontaktov s rodinou, blízkymi osobami a komunitou,

10. zabezpečovať ochranu života, zdravia a majetku prijímateľov.

Prijímateľ sociálnej služby má právo:
1. na dôstojné, odborné a bezpečné poskytovanie sociálnej služby,

2. na rešpektovanie svojej osobnosti, súkromia, ľudskej dôstojnosti a náboženského či kultúrneho presvedčenia,

3. spolurozhodovať o poskytovaní sociálnej služby primerane svojmu zdravotnému stavu,

4. na individuálny prístup a podporu svojej samostatnosti,

5. na ochranu osobných údajov a zachovanie mlčanlivosti,

6. prijímať návštevy, udržiavať kontakt s rodinou a blízkymi,

7. podávať podnety, návrhy, pripomienky a sťažnosti,

8. využívať priestory, vybavenie a služby zariadenia v súlade s ich účelom,

9. byť informovaný o všetkých skutočnostiach, ktoré sa týkajú poskytovania sociálnej služby. 

Prijímateľ sociálnej služby je povinný:

1. dodržiavať ustanovenia Domáceho poriadku a ďalšie vnútorné pravidlá zariadenia,

2. správať sa ohľaduplne voči ostatným prijímateľom, zamestnancom a návštevám,

3. rešpektovať práva, dôstojnosť a súkromie ostatných osôb,

4. dodržiavať zásady bezpečnosti, hygieny a protipožiarnej ochrany,

5. šetrne zaobchádzať s majetkom zariadenia a predchádzať jeho poškodeniu,

6. oznamovať zamestnancom zmeny zdravotného stavu alebo iné skutočnosti, ktoré môžu ovplyvniť poskytovanie sociálnej služby,

7. uhrádzať úhradu za sociálnu službu podľa uzatvorenej zmluvy,

8. spolupracovať pri tvorbe a hodnotení individuálneho plánu, ak to jeho zdravotný stav umožňuje, 

9. zdržať sa konania, ktorým by ohrozoval zdravie, bezpečnosť alebo dôstojnosť ostatných osôb. 
Článok VII
Ubytovanie

1. Poskytovateľ zabezpečuje prijímateľovi ubytovanie v súlade so zmluvou o poskytovaní sociálnej služby, druhom poskytovanej sociálnej služby a platnými právnymi predpismi.

2. Celková kapacita oblôžnosti zariadenia je 119 lôžok, z toho:

· 103 lôžok pre zariadenie pre seniorov,

· 16 lôžok pre špecializované zariadenie. 

3. Prijímateľ je ubytovaný v jedno alebo dvojlôžkovej obytnej miestnosti podľa prevádzkových možností zariadenia, zdravotného stavu, individuálnych potrieb a vzájomnej znášanlivosti prijímateľov.

4. Každá obytná miestnosť je vybavená základným nábytkom a zariadením pre prijímateľa, potrebným na bývanie. Rozsah vybavenia  zodpovedá charakteru poskytovanej sociálnej služby a materiálno-technickým podmienkam zariadenia. 

5. Prijímateľ má právo primerane si upraviť a doplniť svoju obytnú miestnosť vlastnými osobnými predmetmi (napr. fotografiami, obrazmi, drobnými dekoráciami alebo menším nábytkom), ak tým nie sú ohrozené bezpečnostné, hygienické alebo protipožiarne podmienky ani práva spolubývajúcich.
Umiestnenie elektrospotrebičov alebo väčších predmetov podlieha predchádzajúcemu súhlasu poskytovateľa.

6. Poskytovateľ rešpektuje právo prijímateľa na súkromie, osobný priestor a dôstojné bývanie. 

7. Zamestnanci vstupujú do obytnej miestnosti po zaklopaní, ak tomu nebránia okolnosti súvisiace s ochranou života, zdravia alebo majetku.

8. Prijímateľ je povinný udržiavať primeraný poriadok vo svojej obytnej miestnosti podľa svojich schopností. Ak to jeho zdravotný stav neumožňuje, poriadok zabezpečuje poskytovateľ prostredníctvom zamestnancov.

9. Prijímateľ je povinný šetrne zaobchádzať s vybavením izby a ostatným majetkom zariadenia. Zistené poškodenie alebo poruchu je povinný bezodkladne oznámiť zamestnancom zariadenia.

10. Bez súhlasu poskytovateľa nie je dovolené premiestňovať zariadenie izby, vykonávať stavebné úpravy, zasahovať do elektrických, vodovodných alebo iných technických rozvodov ani používať elektrospotrebiče, ktoré nespĺňajú bezpečnostné požiadavky. 

11. O prípadnej zmene ubytovania rozhoduje poskytovateľ po zohľadnení zdravotného stavu prijímateľa, jeho individuálnych potrieb, prevádzkových možností zariadenia a oprávnených záujmov ostatných prijímateľov. Ak je to možné, zmena sa vopred prerokuje s prijímateľom alebo jeho opatrovníkom.

12. Ubytovacie priestory slúžia predovšetkým na bývanie, oddych, zabezpečenie súkromia prijímateľov. Každý prijímateľ je povinný rešpektovať pokoj, súkromie a dôstojnosť ostatných ubytovaných. 

Článok VIII

Fajčenie a používanie tabakových výrobkov

1. Fajčenie a používanie tabakových výrobkov, elektronických cigariet a obdobných výrobkov je v zariadení povolené len na miestach určených poskytovateľom. 
2. V obytných miestnostiach, spoločných vnútorných priestoroch zariadenia a iných miestach, kde je fajčenie zakázané, nie je dovolené fajčiť ani používať tabakové alebo obdobné výrobky. 

3. Prijímatelia sú povinní dodržiavať zásady bezpečnosti a protipožiarnej ochrany a pri fajčení dbať na ochranu zdravia a pohodlia ostatných prijímateľov, zamestnancov a návštev. 

4. V prípade, že zdravotný stav prijímateľa neumožňuje bezpečné fajčenie bez pomoci  inej osoby, postupuje poskytovateľ individuálne s prihliadnutím na bezpečnosť prijímateľa a ostatných osôb. 

5. Porušovanie ustanovení tohto článku sa považuje za porušenie Domáceho poriadku. 
Článok IX
Čistota a upratovanie

1. Poskytovateľ zabezpečuje pravidelné upratovanie obytných miestností, spoločných priestorov a sociálnych zariadení v rozsahu zodpovedajúcom hygienickým požiadavkám a prevádzkovým štandardom zariadenia.

2. Upratovanie obytných miestností vykonávajú zamestnanci zariadenia podľa harmonogramu upratovania a podľa aktuálnej potreby, s prihliadnutím na zdravotný stav a individuálne potreby prijímateľov.

3. Prijímateľ sa podľa svojich schopností podieľa na udržiavaní poriadku vo svojej obytnej miestnosti a osobných veciach. 
4. Prijímateľ je povinný udržiavať primeranú čistotu svojich osobných vecí a používať zariadenie izby spôsobom, ktorý neohrozuje hygienu, bezpečnosť ani zdravie ostatných prijímateľov a zamestnancov.

5. Poskytovateľ zabezpečuje pravidelnú výmenu posteľnej bielizne a ďalšej bielizne podľa harmonogramu alebo častejšie, ak si to vyžaduje zdravotný stav alebo hygienické potreby prijímateľa.

6. Poskytovateľ zabezpečuje pravidelné vetranie, dezinfekciu a údržbu spoločných priestorov a ďalšie opatrenia potrebné na udržanie hygienického prostredia v zariadení. 

7. Prijímateľ je povinný umožniť zamestnancom zariadenia vykonanie upratovania, dezinfekcie, dezinsekcie alebo deratizácie, ak sú tieto opatrenia potrebné na ochranu zdravia a zabezpečenia hygienických podmienok. 

8. Z dôvodu ochrany zdravia a bezpečnosti nie je dovolené zhromažďovať v obytných miestnostiach predmety, potraviny alebo iný materiál spôsobom, ktorý by mohol viesť k zníženiu hygienického štandardu, vzniku zápachu, výskytu škodcov alebo ohrozeniu zdravia a bezpečnosti osôb.

9. Pri zistení nedostatkov v oblasti hygieny alebo čistoty poskytovateľ postupuje citlivo, individuálne, v spolupráci s prijímateľom, prípadne s jeho rodinou alebo opatrovníkom, s cieľom zachovať dôstojnosť prijímateľa a zabezpečiť primerané hygienické podmienky.

10. Všetci prijímatelia sú povinní dbať na čistotu spoločných priestorov a svojim správaním prispievať k udržiavaniu, príjemného, bezpečného a hygienického prostredia pre všetkých. 
Článok X
Používanie vlastných elektrospotrebičov

1. Prijímateľ môže vo svojej obytnej miestnosti používať vlastné elektrospotrebiče, ak ich používanie neohrozuje život, zdravie,  bezpečnosť osôb ani majetok zariadenia. 

2. Používanie vlastných elektrospotrebičov je potrebné vopred oznámiť poskytovateľovi. Poskytovateľ posúdi ich vhodnosť z hľadiska bezpečnosti, technického stavu a prevádzkových podmienok zariadenia.

3. Elektrospotrebiče musia byť funkčné, nepoškodené a používané výlučne podľa pokynov výrobcu. Poškodené alebo zjavne nebezpečné elektrospotrebiče nie je dovolené používať.

4. Prijímateľ je povinný používať elektrospotrebiče spôsobom, ktorý neobmedzuje ostatných prijímateľov a nenarúša pokojné spolužitie v zariadení.

5. Pri odchode z obytnej miestnosti alebo po skončení používania je prijímateľ povinný elektrospotrebič vypnúť, ak jeho charakter nevyžaduje nepretržitú prevádzku.

6. Nie je dovolené používať elektrospotrebiče s poškodenými elektrickými káblami, neodborne opravované zariadenia ani spotrebiče, ktoré predstavujú zvýšené riziko vzniku požiaru alebo úrazu elektrickým prúdom.

7. Poskytovateľ je oprávnený z dôvodu ochrany života, zdravia a majetku preveriť používanie elektrospotrebičov – minimálne 1x ročne, a v odôvodnených prípadoch zakázať používanie spotrebiča, ktorý nespĺňa bezpečnostné požiadavky alebo je používaný v rozpore s týmto Domácim poriadkom.

8. Poskytovateľ nezodpovedá za poškodenie alebo poruchu vlastných elektrospotrebičov prijímateľa, ak nevznikli zavinením poskytovateľa alebo jeho zamestnancov.

9. Prijímateľ je povinný dodržiavať pokyny zamestnancov zariadenia týkajúce sa bezpečného používania elektrospotrebičov a protipožiarnej ochrany.
Tabuľka:

	Zoznam povolených elektrospotrebičov

	Povolené:
	televízor, rádio, stolná lampa, nabíjačka mobilného telefónu, notebook, elektrický holiaci strojček, sušič vlasov (pod dohľadom), rýchlovarná kanvica

	Podmienečne povolené:
	chladnička, mikrovlnná rúra (len vo vybraných izbách a po schválení)

	Zakázané: 
	elektrické variče, prenosné ohrievače, fritovacie hrnce, elektrické grily, otvorené vykurovacie telesá a iné spotrebiče predstavujúce zvýšené požiarne riziko


Článok XI
Stravovanie

1. Poskytovateľ zabezpečuje prijímateľom celodenné stravovanie v rozsahu a kvalite zodpovedajúcej druhu poskytovanej sociálnej služby, zásadám racionálnej výživy a platným právnym predpisom.

2. Strava sa pripravuje a podáva s prihliadnutím na vek, zdravotný stav, individuálne potreby prijímateľov a odporúčania ošetrujúceho lekára alebo odborného zdravotníckeho pracovníka.

3. Prijímateľom, ktorých zdravotný stav si vyžaduje osobitný spôsob stravovania, poskytovateľ zabezpečuje stravovanie podľa lekárskeho odporúčania:
· dôstojné podávanie stravy a primeraná pomoc pri konzumácii, 

· používa PEG,

· vyžaduje špeciálnu konzistenciu stravy, 

· potrebuje diabetickú alebo inú diétu.
4. Zamestnanci zabezpečujú a monitorujú prijímateľom dostatočný pitný režim počas celého dňa. 
Prijímateľom, ktorí si vzhľadom na svoj zdravotný stav nedokážu zabezpečiť príjem tekutín samostatne, poskytujú zamestnanci primeranú pomoc.

5. Strava sa spravidla podáva v jedálni zariadenia. Ak to zdravotný stav prijímateľa neumožňuje, strava sa podáva v jeho obytnej miestnosti alebo na inom vhodnom mieste.

6. Časy podávania jednotlivých jedál určuje poskytovateľ s prihliadnutím na organizáciu prevádzky zariadenia a potreby prijímateľov. Aktuálny časový harmonogram podávania stravy je zverejnený na dostupnom mieste v zariadení.

Tabuľka:

	Časový harmonogram
	Druh podávaného jedla

	08:00 – 09:00
	raňajky

	10:00 – 10:30
	desiata

	12:00 – 13:00
	obed

	15:00 – 15:30
	olovrant

	16:00 – 17:00
	1. večera 

	o 20:00
	2. večera


7. Jedálny lístok je zostavovaný pravidelne a zverejňovaný spôsobom prístupným prijímateľom, t. j. na nástenkách zariadenia.

8. Poskytovateľ podľa možností prihliada na návrhy a pripomienky prijímateľov týkajúce sa skladby jedálneho lístka.
9. Z hygienických a bezpečnostných dôvodov sa odporúča uchovávať potraviny prinesené návštevami len v primeranom množstve a spôsobom, ktorý zodpovedá požiadavkám na ich skladovanie. Potraviny podliehajúce rýchlej skaze je potrebné uchovávať v chladničke a spotrebovať v odporúčanom čase.
10. Zamestnanci zariadenia môžu v záujme ochrany zdravia prijímateľov upozorniť na nevhodné alebo zdravotne rizikové potraviny a odporučiť ich odstránenie, ak by mohli ohroziť zdravotný stav prijímateľa alebo hygienické podmienky v zariadení.
11. Prijímateľ je povinný rešpektovať organizáciu stravovania a svojím správaním nenarúšať pokojný priebeh podávania jedál.
12. Poskytovateľ vytvára podmienky na to, aby stravovanie prebiehalo v príjemnom, pokojnom a dôstojnom prostredí, ktoré podporuje samostatnosť, sociálne kontakty a zachovanie stravovacích návykov prijímateľov.
Článok XII
Zdravotná, ošetrovateľská a opatrovateľská starostlivosť

1. Zdravotný úsek zariadenia zabezpečuje organizovanie metodických postupov a poskytovanie zdravotnej a opatrovateľskej starostlivosti zamestnancami tohto úseku.
Zdravotná starostlivosť 
Zdravotná starostlivosť je zabezpečovaná formou návštev všeobecného lekára, s ktorým majú prijímatelia sociálnych služieb uzatvorené zmluvy o zabezpečení zdravotnej starostlivosti.

Prijímateľ je povinný informovať zamestnancov zariadenia o zmenách zdravotného stavu, úraze alebo iných skutočnostiach, ktoré môžu mať vplyv na poskytovanie sociálnej služby alebo ošetrovateľskej starostlivosti. 

Zariadenie zabezpečuje spoluprácu:

· so všeobecným lekárom, 

· s odbornými lekármi, 

· s agentúrou domácej ošetrovateľskej starostlivosti,

· s nemocnicami, 

· s lekárňami,

· a záchranou zdravotnou službou. 

Zamestnanci zdravotného úseku zabezpečujú a sprostredkúvajú objednávanie prijímateľov na lekárske vyšetrenia a odborné vyšetrenia podľa ich zdravotného stavu a individuálnych potrieb.

Ošetrovateľská starostlivosť
Ošetrovateľskú starostlivosť zabezpečujú a vykonávajú sestry, zdravotnícki asistenti a pracovníci ADOS v súlade s platnými právnymi normami a odborných štandardov a individuálnych potrieb prijímateľa.
Medzi základné výkony patria najmä:

· podávanie liekov podľa ordinácie ošetrujúceho lekára,

· sledovanie vitálnych funkcií,

· ošetrenie rán,

· prevencia a ošetrenie dekubitov,

· katetrizácia v rozsahu kompetencií,

· starostlivosť o stomie,

· starostlivosť o PEG,

· odbery biologického materiálu podľa ordinácie,

· edukácia prijímateľa a rodiny. 

Opatrovateľská starostlivosť
Opatrovateľskú starostlivosť zabezpečujú a vykonávajú opatrovatelia. 

Zamestnanci poskytujú pomoc najmä pri:

· osobnej hygiene, 

· kúpaní,

· obliekaní, 

· mobilite,

· presune, 

· polohovaní,

· príjme stravy,

· pitnom režime,

· používaní kompenzačných pomôcok,

· starostlivosti o lôžko,

· zabezpečení bežných denných potrieb. 

2. Starostlivosť sa poskytuje individuálne podľa potrieb prijímateľa s cieľom podporiť jeho samostatnosť a zachovať čo najvyššiu možnú mieru sebestačnosti. 
3. Pri poskytovaní pomoci zamestnanci podporujú prijímateľa vo vykonávaní činností, ktoré zvláda samostatne alebo s minimálnou podporou. 

4. Pomoc nesmie viesť k zbytočnej strate zachovaných schopností. 

5. Zamestnanci rešpektujú právo prijímateľa na informácie o jeho zdravotnom stave, ochranu súkromia, zachovanie dôstojnosti a mlčanlivosti týkajúcich sa jeho zdravotného stavu.
6. Každý vykonaný úkon sa zaznamenáva v rozsahu určenom podľa dôležitosti do dokumentácie:

· denné a nočné hlásenie zariadenia,

· zdravotná dokumentácia prijímateľa/zdravotná karta,

· program Cygnus.

7. Pri mimoriadnom/ náhlom zhoršení zdravotného stavu alebo pri podozrení na život ohrozujúci stav prijímateľa zamestnanci zariadenia bezodkladne:

· zabezpečia prvotné odborné posúdenie stavu, 

· privolajú zdravotníckeho pracovníka alebo lekára podľa závažnosti situácie,

· v prípade potreby privolajú záchrannú zdravotnú službu,

· informuje určenú kontaktnú osobu v rozsahu dohodnutom s prijímateľom,

· vykoná záznam do zdravotnej a sociálnej dokumentácie. 

8. Zariadenie realizuje preventívne opatrenia  zamerané najmä na:

· prevenciu pádov,

· prevenciu dekubitov,

· prevenciu podvýživy,

· prevenciu dehydratácie,

· prevenciu infekcií,

· prevenciu bolesti. 
Článok XIII
Podávanie liekov a nakladanie s liekmi

1. Lieky prijímateľov sa podávajú výlučne podľa ordinácie ošetrujúceho lekára a v súlade s platnými právnymi predpismi a odbornými postupmi.
2. Ošetrujúci lekár predpisuje prijímateľom lieky prostredníctvom receptov, ich vyzdvihnutie z lekárne zabezpečujú pracovníci zdravotného úseku.

3. Dávkovanie zabezpečuje sestra a službukonajúci personál zdravotného úseku v zmysle dodržiavania zásad bezpečného zaobchádzania s liekmi.

4. Podávanie liekov zabezpečujú odborne spôsobilí zdravotnícki pracovníci alebo iní zamestnanci oprávnení na túto činnosť podľa osobitných právnych predpisov a interných predpisov poskytovateľa.
5. Prijímateľ je povinný informovať zamestnancov zariadenia o všetkých liekoch, ktoré užíva, vrátane voľnopredajných liekov, výživových doplnkov a rastlinných prípravkov, ako aj o každej zmene v medikácii.
6. Vlastné lieky prijímateľa sa uchovávajú spôsobom zabezpečujúcim ich bezpečné skladovanie, ochranu pred znehodnotením a zámennosťou. S liekmi sa nakladá v súlade s odporúčaniami výrobcu a pokynmi zdravotníckych pracovníkov.
7. Samostatné uchovávanie a užívanie liekov prijímateľom je možné len v prípade, ak je prijímateľ schopný bezpečne manipulovať s liekmi a po posúdení jeho schopností odborným zamestnancom zariadenia. Toto rozhodnutie sa pravidelne prehodnocuje podľa aktuálneho zdravotného stavu prijímateľa.
8. Prijímateľ ani jeho návštevy nesmú podávať alebo sprostredkovať iným prijímateľom lieky bez vedomia a súhlasu zdravotníckeho pracovníka zariadenia.
9. Zmenu dávkovania, vysadenie alebo nahradenie lieku môže vykonať výlučne ošetrujúci lekár alebo iný oprávnený zdravotnícky pracovník podľa platných právnych predpisov.
10. Ak prijímateľ odmietne užiť predpísaný liek, jeho rozhodnutie sa rešpektuje, pokiaľ osobitné právne predpisy neustanovujú inak. O odmietnutí je prijímateľ primerane poučený o možných následkoch a táto skutočnosť sa zaznamená do príslušnej dokumentácie.
11. Lieky po uplynutí doby použiteľnosti alebo lieky, ktoré prijímateľ už neužíva, sa zlikvidujú bezpečným spôsobom v súlade s platnými právnymi predpismi.
12. Poskytovateľ zabezpečuje ochranu osobných údajov a zachováva mlčanlivosť o všetkých skutočnostiach týkajúcich sa zdravotného stavu a medikácie prijímateľov.

Článok XIV
Hospitalizácia a sprevádzanie prijímateľa

1. V prípade potreby hospitalizácie poskytovateľ zabezpečí prijímateľovi potrebnú súčinnosť pri jeho prijatí do zdravotníckeho zariadenia a odovzdá zdravotníckym pracovníkom dostupné informácie potrebné na zabezpečenie nadväznosti starostlivosti.

2. Pri náhlom zhoršení zdravotného stavu alebo v prípade ohrozenia života alebo zdravia prijímateľa poskytovateľ bezodkladne zabezpečí privolanie záchrannej zdravotnej služby alebo iný primeraný spôsob poskytnutia neodkladnej zdravotnej starostlivosti.

3. O hospitalizácii prijímateľa poskytovateľ bez zbytočného odkladu informuje kontaktnú osobu, zákonného zástupcu, opatrovníka alebo inú oprávnenú osobu, ak je určená prijímateľom alebo vyplýva z právnych predpisov.

4. Poskytovateľ zabezpečí odovzdanie osobných dokladov, zdravotnej dokumentácie alebo iných potrebných dokumentov v rozsahu nevyhnutnom na prijatie prijímateľa do zdravotníckeho zariadenia.
5. Počas hospitalizácie prijímateľa sociálnej služby je rodina povinná zaniesť osobné veci a lieky do nemocnice prijímateľovi. 
6. Počas hospitalizácie zostáva poskytovateľ v primeranom kontakte so zdravotníckym zariadením alebo s kontaktnou osobou prijímateľa, ak je to potrebné na zabezpečenie kontinuity poskytovania sociálnej služby.

7. Po ukončení hospitalizácie poskytovateľ zabezpečí opätovné poskytovanie sociálnej služby podľa aktuálneho zdravotného stavu a individuálnych potrieb prijímateľa.

8. Poskytovateľ spravidla nezabezpečuje sprievod prijímateľa na odborné vyšetrenia alebo hospitalizáciu. Ak si zdravotný stav prijímateľa vyžaduje sprievod a prijímateľ si ho nevie zabezpečiť prostredníctvom rodiny alebo inej blízkej osoby, poskytovateľ posúdi zabezpečenie sprievodu podľa svojich personálnych a prevádzkových možností zabezpečí sprievod zamestnancom zariadenia.
9. Sprievod zamestnancom zariadenia sa zabezpečuje najmä prijímateľom, ktorí vzhľadom na svoj zdravotný stav, orientáciu, mobilitu alebo komunikačné schopnosti nie sú schopní absolvovať vyšetrenie samostatne.

10. Poskytovateľ nezabezpečuje sprievod pri zdravotných výkonoch, pri ktorých je podľa pokynov zdravotníckeho zariadenia potrebná prítomnosť opatrovníka alebo blízkej osoby, pokiaľ osobitné okolnosti neumožňujú iný postup.

11. Pri hospitalizácii a sprevádzaní prijímateľa poskytovateľ rešpektuje jeho ľudskú dôstojnosť, súkromie, právo na informácie a právo rozhodovať o sebe.
Článok XV
Individuálne plánovanie sociálnej služby

1. Cieľom individuálneho plánovania je zabezpečiť, aby  poskytovaná sociálna služba vychádzala z individuálnych potrieb, schopností, životných skúseností a želaní prijímateľa.

2. Každý prijímateľ má svojho kľúčového pracovníka, ktorý:

· koordinuje individuálne plánovanie, 

· komunikuje s prijímateľom a jeho blízkymi,

· spolupracuje s multidisciplinárnym tímom, 

· sleduje plnenie cieľov,

· pravidelne vyhodnocuje individuálny plán v spolupráci so sociálnym pracovníkom. 

3. Obsahom individuálneho plánu je:

· životný príbeh prijímateľa,

· silné stránky a zachované schopnosti,
· potreby a očakávania prijímateľa, 

· ciele sociálnej služby, 

· plánované intervencie,

· zodpovedné osoby,

· termíny hodnotenia,

· výsledky priebežného hodnotenia.

4. Individuálny plán sa pravidelne hodnotí, minimálne 1x za pol roka alebo vždy pri významnej zmene zdravotného alebo sociálneho stavu prijímateľa. 
Článok XVI
Aktivizácia

1. Poskytovateľ vytvára podmienky na zachovanie, rozvoj a podporu fyzických, psychických, sociálnych a kognitívnych schopností prijímateľov prostredníctvom aktivizačných činností.

2. Aktivizačné činnosti sú organizované s prihliadnutím na individuálne potreby, zdravotný stav, schopnosti, záujmy a želania prijímateľov.

3. Aktivizácia prijímateľov je zameraná najmä na:

· podporu sebestačnosti a zachovanie existujúcich schopností,
· rozvoj sociálnych kontaktov a predchádzanie sociálnej izolácii,
· podporu orientácie, pamäti a ďalších kognitívnych funkcií,
· podporu pohybových aktivít primeraných zdravotnému stavu,
· rozvoj tvorivých, kultúrnych, spoločenských, duchovných a záujmových aktivít,
· zmysluplné trávenie voľného času.

4. Účasť prijímateľa na aktivizačných činnostiach je dobrovoľná. Poskytovateľ prijímateľa primeraným spôsobom motivuje k zapájaniu sa do aktivít, pričom rešpektuje jeho rozhodnutie, zdravotný stav a individuálne možnosti.

5. Aktivizačné činnosti môžu prebiehať individuálnou alebo skupinovou formou v priestoroch zariadenia (terapeutická alebo spoločenská miestnosť), knižnica, kaplnka alebo mimo zariadenia, ak to umožňuje zdravotný stav prijímateľov a organizačné podmienky poskytovateľa.

6. Poskytovateľ podporuje zapájanie prijímateľov do rozhodovania o obsahu a organizácii voľnočasových, kultúrnych, spoločenských a iných aktivít a prihliada na ich návrhy a podnety.

7. Aktivizačné činnosti zabezpečujú odborní zamestnanci zariadenia alebo iné osoby poverené poskytovateľom v súlade s ich odbornou spôsobilosťou.

8. Prijímateľ je povinný počas organizovaných aktivít správať sa ohľaduplne, rešpektovať pokyny zamestnancov a dbať na bezpečnosť svoju aj ostatných účastníkov.

9. Poskytovateľ podporuje spoluprácu s rodinou, dobrovoľníkmi, komunitou a ďalšími organizáciami s cieľom rozšíriť možnosti aktivizácie a spoločenského života prijímateľov.

10. Pri plánovaní a realizácii aktivizačných činností poskytovateľ rešpektuje dôstojnosť, individualitu, životný príbeh, kultúrne a náboženské presvedčenie prijímateľov a podporuje ich čo najvyššiu mieru samostatnosti a sociálneho začlenenia.

Článok XVII
Výbor obyvateľov

1. Prijímatelia sociálnej služby sa podľa svojich možností, schopností a záujmu podieľajú na spolurozhodovaní o živote v zariadení, najmä prostredníctvom svojich zvolených zástupcov vo Výbore obyvateľov.

2. Výbor obyvateľov je poradným orgánom poskytovateľa. 
3. Členov Výboru obyvateľov volia prijímatelia sociálnej služby na zhromaždení prijímateľov. Kandidátov do výboru navrhujú samotní prijímatelia.
4. Výbor obyvateľov sa schádza podľa potreby, spravidla 2x do roka. Rokovanie zvoláva sociálny pracovník alebo iný poverený zamestnanec zariadenia. Na rokovanie môže byť podľa prerokúvaných tém prizvaná riaditeľka zariadenia alebo ňou poverený zamestnanec.
5. Mimoriadne zasadnutie Výboru obyvateľov môže byť zvolané aj na podnet prijímateľov, riaditeľa zariadenia alebo povereného zamestnanca, ak si to vyžaduje riešenie aktuálnych otázok.
6. Výbor obyvateľov zastupuje záujmy prijímateľov a najmä:

· predkladá návrhy a podnety na zlepšovanie kvality poskytovaných sociálnych služieb,
· vyjadruje sa k organizácii spoločenských, kultúrnych, záujmových a aktivizačných činností,
· podporuje spoluprácu a vzájomnú komunikáciu medzi prijímateľmi a zamestnancami zariadenia,
· podieľa sa na vytváraní príjemného, bezpečného a rešpektujúceho prostredia v zariadení,
· predkladá pripomienky a návrhy týkajúce sa podmienok bývania, stravovania, voľnočasových aktivít a ďalších oblastí života v zariadení.

7. Výbor obyvateľov môže na základe podnetov prijímateľov prerokovať otázky týkajúce sa poskytovania sociálnych služieb a predložiť vedeniu zariadenia odporúčania na ich riešenie.

8. Prijímatelia majú právo stretávať sa v spoločných priestoroch zariadenia, vzájomne komunikovať, organizovať spoločné aktivity a obracať sa na svojich zvolených zástupcov s návrhmi, pripomienkami alebo podnetmi.

9. Činnosť Výboru obyvateľov je založená na princípoch dobrovoľnosti, partnerstva, vzájomného rešpektu, otvorenej komunikácie a podpory aktívnej účasti prijímateľov na živote zariadenia.

Článok XVIII
Informovanie prijímateľov

1. Poskytovateľ zabezpečuje poskytovanie pravdivých, aktuálnych, úplných a zrozumiteľných informácií o poskytovanej sociálnej službe záujemcom o sociálnu službu, prijímateľom, ich rodinným príslušníkom, zákonným zástupcom, opatrovníkom a ďalším oprávneným osobám.
2. Informácie o poskytovaných sociálnych službách, podmienkach ich poskytovania, právach a povinnostiach prijímateľov, organizácii života v zariadení a ďalších dôležitých skutočnostiach sú sprístupňované najmä:
· prostredníctvom webového sídla poskytovateľa,
· na informačných nástenkách v zariadení,
· v dokumentoch zariadenia,
· pri osobných rozhovoroch,
· telefonicky, prostredníctvom sms alebo elektronickou komunikáciou,
· počas komunitných stretnutí, zhromaždení prijímateľov a ďalších spoločných stretnutí.

3. Poskytovateľ pravidelne informuje prijímateľov o zmenách, ktoré sa týkajú poskytovania sociálnej služby, organizácie života v zariadení alebo vnútorných pravidiel, a to spôsobom primeraným ich veku, zdravotnému stavu a individuálnym potrebám.
4. Informácie sú prijímateľom poskytované zrozumiteľným, jasným a primeraným spôsobom s rešpektovaním ich komunikačných schopností, zmyslového vnímania a kognitívnych možností.
5. Ak prijímateľ vzhľadom na svoj zdravotný stav alebo komunikačné schopnosti potrebuje individuálnu podporu pri porozumení poskytovaných informácií, poskytovateľ zabezpečí primeraný spôsob ich sprostredkovania, prípadne poskytne informácie aj opatrovníkovi alebo inej oprávnenej osobe v súlade s platnými právnymi predpismi.
6. Prijímateľ má právo kedykoľvek požiadať zamestnancov zariadenia o doplňujúce vysvetlenie alebo poskytnutie informácií týkajúcich sa poskytovania sociálnej služby, svojich práv a povinností alebo života v zariadení.
7. Poskytovateľ podporuje otvorenú komunikáciu s prijímateľmi a vytvára podmienky na vyjadrovanie ich návrhov, podnetov, pripomienok a otázok s cieľom zvyšovať kvalitu poskytovaných sociálnych služieb.

Článok XIX
Návštevy

1. Prijímateľ má právo prijímať návštevy rodinných príslušníkov, blízkych osôb, priateľov a ďalších osôb pri rešpektovaní práv ostatných prijímateľov, prevádzkových podmienok zariadenia a zásad bezpečnosti.

2. Návštevy sú spravidla možné každý deň v čase odporučenom poskytovateľom, spravidla v čase od 14:00 – 18:00 hodiny, aby nebol narušený odpočinok prijímateľov ani organizácia poskytovania sociálnych služieb.

3. V odôvodnených prípadoch je možné po dohode s poskytovateľom uskutočniť návštevu aj mimo určeného času, napr. pri závažnom zhoršení zdravotného stavu. 
4. Po príchode do zariadenia sú návštevy povinné sa zapísať do knihy návštev na recepcii.
5. Návštevy sa môžu uskutočňovať :

· v spoločných priestoroch zariadenia,

· v obytnej miestnosti prijímateľa, ak tým nie je narušené súkromie spolubývajúceho a nie sú ohrozené hygienické alebo bezpečnostné podmienky,

· v prípade priaznivého počasia využiť posedenie vo vonkajšom areáli.

6. Návštevy sú povinné:

· rešpektovať súkromie, dôstojnosť a pokoj ostatných prijímateľov, 
· riadiť sa pokynmi zamestnancov zariadenia a dodržiavať ustanovenia Domáceho poriadku,
· nevstupovať do prevádzkových a technických priestorov zariadenia,

· svojim správaním nerušiť ostatných prijímateľov a zamestnancov zariadenia pri výkone ich činnosti. 

7. V čase vykonávania hygieny u prijímateľov, v čase podávania stravy sa návštevy v obytných miestnostiach neodporúčajú, najmä u imobilných prijímateľov,  z dôvodu rešpektovania intimity a súkromia, neodporúčajú.

8. Návštevy môžu prijímateľovi priniesť potraviny, nápoje alebo iné veci primerané jeho potrebám. Potraviny podliehajúce rýchlej skaze musia byť skladované v súlade s hygienickými požiadavkami. V prípade, že zdravotný stav prijímateľa vyžaduje diétne stravovanie alebo iné obmedzenia, odporúča sa ich výber konzultovať so zamestnancami zariadenia.

9. Návštevám nie je dovolené podávať prijímateľovi lieky ani meniť spôsob ich užívania bez vedomia a súhlasu zdravotníckeho pracovníka zariadenia.

10. Ak návšteva svojím správaním narúša pokoj, bezpečnosť, poskytovanie sociálnej služby alebo porušuje ustanovenia Domáceho poriadku, zamestnanci zariadenia ju môžu upozorniť na nevhodné správanie a požiadať o jeho ukončenie alebo o opustenie priestorov zariadenia.

11. V mimoriadnych situáciách, najmä pri ochrane verejného zdravia alebo pri vzniku epidemiologických opatrení, môže poskytovateľ dočasne upraviť podmienky návštev v súlade s rozhodnutiami príslušných orgánov verejnej moci. O prijatých opatreniach poskytovateľ prijímateľov a ich blízke osoby bezodkladne informuje.

12. Poskytovateľ podporuje udržiavanie rodinných a sociálnych vzťahov prijímateľov a vytvára podmienky na ich pravidelný kontakt s blízkymi osobami pri rešpektovaní práv všetkých prijímateľov.
13. Poskytovateľ odporúča odložiť návštevu v prípade príznakov infekčného ochorenia (napr. zvýšená teplota, kašeľ, vracanie alebo hnačka), aby bola chránená bezpečnosť a zdravie prijímateľov. 

14. Doba nočného pokoja sa ustanovuje od 22:00 večernej do 06:00 hod. rannej. 

15. Zariadenie disponuje dokumentom „Návštevný poriadok“, ktorý je prístupný na hlavnej nástenke zariadenia pri recepcii zariadenia a na webových stránkach zariadenia. 
Článok XX
Dočasné opustenie zariadenia

1. Prijímateľ má právo opustiť zariadenie v rozsahu svojich schopností.

2. Zariadenie rešpektuje slobodu pohybu prijímateľov. 

3. Z dôvodu zabezpečenia kontinuity starostlivosti prijímateľ alebo jeho blízka osoba oznámi plánované opustenie zariadenia službukonajúcemu zamestnancovi / službukonajúcej sestre  zdravotného úseku alebo pracovníčkam na recepcii. 

4. Zamestnanec zaznamená:

· dátum odchodu, 

· predpokladaný návrat,

· kontaktnú osobu,

· prípadné zabezpečenie liekov a zdravotníckych pomôcok. 

Táto evidencia nezasahuje do voľnosti prijímateľov, avšak slúži ako pomôcka najmä z dôvodu ochrany bezpečia a zdravia prijímateľov. 

5. Ak sa prijímateľ nevráti z vychádzky do 23.00 hod. bez ohlásenia, službukonajúci zamestnanec o tejto skutočnosti informuje najbližšiu expozitúru Polície SR, kontaktnú osobu, prípadne riaditeľa zariadenia.

6. Pri plánovanom pobyte u rodiny alebo mimo zariadenia zamestnanci zabezpečia:

· odovzdanie potrebných liekov a informácie o ich užívaní, 

· odporúčania týkajúce sa zdravotnej starostlivosti,

· ďalšie potrebné dokumenty podľa individuálnej situácie. 
7. Prijímatelia pozbavení spôsobilosti na právne úkony, imobilní prijímatelia alebo čiastočne imobilní, odkázaní na pomoc inej fyzickej osoby, opúšťajú areál zariadenia v sprievode zamestnancov alebo príbuzných. 

8. V čase dlhodobej neprítomnosti v zariadení (dovolenka, pobyt u rodiny, hospitalizácia, liečenie, a iné.) prijímateľ neplatí úhradu za stravovanie, odborné, obslužné a ďalšie činnosti, okrem úhrady za ubytovanie.

Článok XXI
Ochrana osobného majetku prijímateľov
1. Prijímateľ má právo vlastniť, používať a primerane disponovať svojím osobným majetkom počas poskytovania sociálnej služby.

2. Poskytovateľ rešpektuje vlastnícke práva prijímateľov a vytvára podmienky na ochranu ich osobného majetku v rozsahu zodpovedajúcom charakteru poskytovanej sociálnej služby.

3. Prijímateľ je zodpovedný za bežné osobné veci, ktoré má pri sebe alebo vo svojej obytnej miestnosti, pokiaľ ich dobrovoľne neodovzdal poskytovateľovi do úschovy.
4. Prijímateľovi sa odporúča neuchovávať vo svojej obytnej miestnosti vyššiu finančnú hotovosť, cennosti alebo iné hodnotné predmety. 
5. Na základe písomnej dohody môže zariadenie prevziať do úschovy:
· finančnú hotovosť,

· šperky,

· cennosti,

· vkladné knižky,

· iné hodnotné predmety.
6. Každé prevzatie alebo vydanie sa eviduje písomným záznamom. 

Evidencia obsahuje:

· identifikáciu prijímateľa, 

· opis prevzatých hodnôt,

· dátum prevzatia,

· podpis prijímateľa alebo oprávnenej osoby,

· podpis zamestnanca. 

7. Prijímateľ je povinný šetrne zaobchádzať s vlastným majetkom aj s majetkom poskytovateľa a bezodkladne oznámiť zamestnancom zariadenia stratu, poškodenie alebo odcudzenie osobného majetku.

8. Poskytovateľ každé oznámenie o takejto udalosti riadne preverí.

9. Ak vznikne škoda na majetku prijímateľa alebo poskytovateľa, každý prípad sa posudzuje individuálne s prihliadnutím na okolnosti jeho vzniku.

10. Zamestnanci zariadenia sú povinní rešpektovať vlastnícke práva prijímateľov a nakladať s ich majetkom iba v rozsahu nevyhnutnom na poskytovanie sociálnej služby alebo na základe súhlasu prijímateľa, opatrovníka alebo inej oprávnenej osoby.
11. Pri nakladaní s osobným majetkom prijímateľov poskytovateľ rešpektuje ich dôstojnosť, súkromie, autonómiu a právo rozhodovať o svojom majetku v rozsahu ich schopností a právnej spôsobilosti.
12. Za finančné prostriedky alebo cennosti, ktoré neboli odovzdané do úschovy, zariadenie nezodpovedá. 

Nakladanie s finančnými prostriedkami

1. Ak zariadenie hospodári s finančnými prostriedkami prijímateľa, postupuje transparentne, hospodárne a vedie preukázateľnú evidenciu všetkých pohybov.
2. Prijímateľ, jeho blízka osoba, opatrovník má právo nahliadať do tejto evidencie. 

Článok XXII
Bezpečnosť prijímateľov

1. Poskytovateľ vytvára podmienky na zabezpečenie ochrany života, zdravia a majetku prijímateľov a zamestnancov a prijíma opatrenia na predchádzanie vzniku úrazov, požiarov a iných mimoriadnych udalostí.

2. Prijímatelia sú povinní dodržiavať zásady bezpečnosti, ochrany zdravia a protipožiarnej ochrany a riadiť sa pokynmi zamestnancov zariadenia.

3. V priestoroch zariadenia nie je dovolené manipulovať s otvoreným ohňom ani používať sviečky, pyrotechniku alebo iné predmety, ktoré by mohli spôsobiť vznik požiaru alebo ohroziť bezpečnosť osôb a majetku.

4. Prijímatelia sú povinní používať vybavenie zariadenia bezpečným spôsobom a šetrne zaobchádzať s majetkom poskytovateľa.

5. Každý prijímateľ je povinný bezodkladne oznámiť zamestnancom zariadenia:
a) úraz alebo náhle zhoršenie svojho zdravotného stavu,

b) úraz alebo ohrozenie zdravia iného prijímateľa, o ktorom sa dozvie,

c) zistenú poruchu technického zariadenia alebo poškodenie majetku,

d) každú inú skutočnosť, ktorá môže ohroziť život, zdravie alebo bezpečnosť osôb.
6. V prípade požiaru, evakuácie alebo inej mimoriadnej udalosti sú prijímatelia povinní zachovať pokoj, riadiť sa pokynmi zamestnancov zariadenia a rešpektovať prijaté bezpečnostné opatrenia.
Zamestnanci sú povinní:

· poznať postup pri vzniku požiaru alebo inej mimoriadnej udalosti,

· poznať únikové cesty,

· zúčastňovať sa školení a cvičení evakuácií,

· bezodkladne nahlásiť zistené nedostatky. 

7. Z dôvodu ochrany zdravia a bezpečnosti nie je dovolené svojvoľne zasahovať do elektrických, plynových, vodovodných alebo iných technických zariadení ani vykonávať úpravy, ktoré by mohli ohroziť bezpečnú prevádzku zariadenia.

8. Ak prijímateľ svojím konaním alebo zdravotným stavom bezprostredne ohrozuje seba alebo iné osoby, zamestnanci zariadenia prijmú primerané opatrenia na odvrátenie hroziaceho nebezpečenstva.

9. Poskytovateľ pravidelne vyhodnocuje riziká súvisiace s bezpečnosťou prijímateľov a prijíma opatrenia na ich minimalizáciu s cieľom vytvárať bezpečné a dôstojné prostredie pre všetkých prijímateľov.

Článok XXIII
Sťažnosti

1. Každý prijímateľ má právo podávať  podnet, pripomienku, pochvalu alebo sťažnosť bez obavy z akéhokoľvek postihu alebo zhoršenia kvality poskytovania sociálnej služby. 

2. Spôsoby podania:

· ústne, 

· písomne, 

· elektronicky,

· prostredníctvom schránky dôvery,

· prostredníctvom blízkej osoby alebo splnomocneného zástupca. 

3. Každá sťažnosť, podnet, pripomienka sa eviduje v registri sťažností, ktorá obsahuje:

· dátum prijatia, 

· identifikáciu podávateľa (ak nie je anonymná),

· predmet podania, 

· spôsob preverenia,

· prijaté opatrenia,

· dátum vybavenia. 

4. Za preverenie podnetu alebo sťažnosti zodpovedá riaditeľ zariadenia alebo ním poverený zamestnanec. 

Ak sa sťažnosť týka vedúceho zamestnanca, zabezpečí jej preverenie iná oprávnená osoba určená poskytovateľom. 

Článok XXIV
Ochrana osobných údajov

1. Poskytovateľ spracúva osobné údaje prijímateľov sociálnej služby v rozsahu nevyhnutnom na poskytovanie sociálnej služby a plnenie povinností vyplývajúcich z platných právnych predpisov.

2. Pri spracúvaní osobných údajov poskytovateľ postupuje v súlade s Nariadením Európskeho parlamentu a Rady (EÚ) 2016/679 (GDPR), zákonom č. 18/2018 Z. z. o ochrane osobných údajov a ďalšími všeobecne záväznými právnymi predpismi.

3. Poskytovateľ prijíma primerané technické, organizačné a personálne opatrenia na ochranu osobných údajov pred neoprávneným prístupom, stratou, poškodením alebo zneužitím.

4. Osobné údaje prijímateľov sú sprístupňované len oprávneným osobám v rozsahu potrebnom na poskytovanie sociálnej služby alebo na plnenie zákonných povinností poskytovateľa.

5. Prijímateľ má právo byť informovaný o spracúvaní svojich osobných údajov a uplatňovať svoje práva v súlade s platnými právnymi predpismi o ochrane osobných údajov.

6. Vyhotovovanie fotografií, zvukových alebo obrazových záznamov prijímateľov na účely propagácie, prezentácie alebo zverejnenia je možné len na základe príslušného právneho základu alebo udeleného súhlasu, ak je podľa právnych predpisov potrebný.

7. Prijímatelia, návštevy a zamestnanci sú povinní rešpektovať súkromie ostatných osôb. Fotografovanie, filmovanie alebo zhotovovanie zvukových záznamov iných prijímateľov bez ich súhlasu alebo bez iného zákonného dôvodu nie je dovolené.

8. Podrobné informácie o spracúvaní osobných údajov, vrátane práv dotknutých osôb a kontaktných údajov poskytovateľa, sú prijímateľom k dispozícii v informačnej povinnosti poskytovateľa a na webovom sídle zariadenia.

Článok XXV
Ukončenie poskytovania sociálnej služby

1. Poskytovanie sociálnej služby sa ukončuje spôsobom a za podmienok ustanovených zákonom č. 448/2008 Z. z. o sociálnych službách, uzatvorenou Zmluvou o poskytovaní sociálnej služby a ďalšími všeobecne záväznými právnymi predpismi.

2. Sociálna služba môže byť ukončená najmä:

· dohodou zmluvných strán,
· výpoveďou zo strany prijímateľa alebo poskytovateľa za podmienok ustanovených zákonom a zmluvou,
· odstúpením od zmluvy v prípadoch ustanovených právnymi predpismi alebo zmluvou,
· úmrtím prijímateľa,
· z iných dôvodov ustanovených zákonom.
3. Pred ukončením poskytovania sociálnej služby poskytovateľ poskytne prijímateľovi alebo jeho opatrovníkovi alebo inej oprávnenej osobe potrebné informácie o ďalšom postupe, ak to povaha dôvodu ukončenia umožňuje.

4. Pri ukončení poskytovania sociálnej služby poskytovateľ zabezpečí odovzdanie osobných vecí, majetku prevzatého do úschovy a dokumentácie v rozsahu ustanovenom právnymi predpismi a internými predpismi zariadenia.

5. Prijímateľ alebo jeho oprávnený zástupca je povinný pri ukončení pobytu vysporiadať všetky vzájomné záväzky vyplývajúce zo Zmluvy o poskytovaní sociálnej službe.

6. Poskytovateľ pri ukončení poskytovania sociálnej služby rešpektuje dôstojnosť, práva a individuálne potreby prijímateľa a poskytuje mu primeranú súčinnosť počas celého procesu ukončenia sociálnej služby.

Článok XXVI
Záverečné ustanovenia

1. Poskytovateľ je oprávnený Domáci poriadok primerane aktualizovať alebo dopĺňať v prípade zmien právnych predpisov, organizačných zmien alebo zmien podmienok poskytovania sociálnych služieb. O zmenách Domáceho poriadku sú prijímatelia informovaní zrozumiteľným spôsobom.

2. Vo veciach neupravených týmto Domácim poriadkom sa postupuje podľa zákona č. 448/2008 Z. z. o sociálnych službách v znení neskorších predpisov, ďalších všeobecne záväzných právnych predpisov a interných predpisov poskytovateľa.

3. Tento Domáci poriadok nadobúda účinnosť dňom 01.08.2026.
4. Dňom nadobudnutia účinnosti tohto Domáceho poriadku sa zrušuje Domáci poriadok účinný od 01.01.2017 vrátane jeho dodatkov.

